Sag 20-2018-00568 – Dok. 382078/kwk\_dh

**Kulturministeriet**

[ftm@kum.dk](mailto:ftm@kum.dk)

Høje-Taastrup d. 20. august 2018

**Høringssvar – forslag til lov om ændring af folkehøjskoler**

Danske Handicaporganisationer (DH) har følgende bemærkninger til forslag til lov om ændring af folkehøjskoler:

Den første del af lovforslaget giver mulighed for åbning af nye seniorhøjskoler. Det er positivt, at der fra ministeriets side er et ønske om at give flere seniorer mulighed for at tage på højskole. Det vil også komme seniorer med handicap til gavn. Det er udmærket og DH har ingen yderligere bemærkninger til denne del af lovforslaget.

Den anden del af lovforslaget indeholder ændringer af reglerne vedr. støtte til mennesker med handicap. Det fremgår af bemærkningerne, at disse ændringer er udtryk for et ønske om forenkling og ikke en besparelse.

De foreslåede ændringer i den specialpædagogisk støtte og specialundervisning, vækker imidlertid stor bekymring i handicaporganisationerne, da de vil medføre forringede muligheder for at mennesker med handicap – såvel unge som ældre – kan tage på højskole.

Der er ingen tvivl om, at mange mennesker får fantastiske oplevelser under et højskoleophold, i mødet med andre mennesker i ligeværdige fællesskaber. Det gælder for alle mennesker; unge, voksne og seniorer. Men eller uden handicap.

**Ændringerne i § 27.1**

Lovforslaget lægger op til, at den nuværende mulighed for individuel ansøgt specialpædagogisk støtte efter lovens § 27 stk. 1 afskaffes og erstattes af et generelt tilskud på 60.000 kr. til samtlige højskoler, uanset om de har elever med behov for specialpædagogisk støtte.

Et generelt tilskud, som ikke er begrundet i et konkret behov og som ikke er øremærket inklusion af elever med handicap, vil med stor sandsynlighed blive anvendt som et generelt driftstilskud af højskoler, på bekostning af den mindre gruppe højskoler, der tager et særligt ansvar ift. at inkludere mennesker med handicap. Denne omfordeling mener DH er helt urimelig.

DH mener, at en ophævelse af § 27.1 i praksis vil fratage elever med lettere psykiske eller fysiske udfordringer muligheden for at komme på højskole.

VIFO’s nyligt gennemførte analyse af specialundervisning og elever med handicap på højskolerne viste, at højskolerne generelt er tilfredse med mulighederne for SPS[[1]](#footnote-1). Analysen pegede ikke i retning af et generelt ønske fra højskolernes side om en omlægning af midlerne til at kunne inkludere elever med handicap på højskoleophold. DH er derfor meget forundret over dette forslag til ændring.

**Ændringer til § 27.2**

Lovforslaget lægger op til at reducere timesatsen for specialundervisning med ca. 20 pct. (fra 912 kr. til 730 kr.). Ministeriet begrunder den lavere takst med, at der ikke er behov for forberedelsestid til specialundervisningslæreren. Det mener DH dog er misforstået.

En lavere takst til specialundervisning af elever med svære handicap vil medføre en forringet kvalitet i undervisningen:

*1) Undervisning uden forberedelse forringer kvaliteten.*

Al undervisning kræver forberedelse, og specialundervisning er ingen undtagelse, snarere tværtimod, idet der er en lang række individuelle hensyn at tage til svært handicappede elever. Hvis der ikke er forberedelsestid, er det ikke undervisning. Ekstra hænder i en undervisningstime er en stor hjælp, men det er ikke specialundervisning, idet undervisning kræver forberedelse.

Højskoler, der i dag inkluderer elever med handicap, gør det meget forskelligt. Ministeriet påpeger, at mange bruger et to-lærersystem. Det giver god mening i højskolesammenhænge, hvor elever med svære handicap deltager i en undervisning af bred almen karakter. Når der er to lærere i en undervisningstime, vil den ene lærer typisk forberede indholdet og forløbet af undervisningen, mens specialundervisningslæreren forbereder det særlige materiale, det særlige forløb og de særlige hensyn, der skal tages til eleven eller eleverne med et svært handicap. Det klares ikke blot ved at have et ekstra sæt hænder i undervisningen. Eksempelvis:

* Specialundervisningslæreren i madlavning laver billedopskrifter til elever, der ikke kan læse. Læreren forbereder et anderledes forløb af timen til eleven, hvis handicap indebærer koncentrationsbesvær eller et stort konfliktniveau.
* Specialundervisningslæreren i idræt laver et særligt træningsprogram til eleven med rollator, der fx skal have et særligt fysisk træningsforløb i noget af timen for at kunne deltage i den fælles hockeykamp i resten af timen.

Konsekvenserne ved at fjerne forberedelsestiden vil således være et betydeligt ringere undervisningstilbud til eleverne.

*2) Timelærere frem for fuldtidsansatte lærere forringer kvaliteten - især i det særlige kostskolemiljø, der kendetegner højskolerne*

En anden konsekvens af en lavere takst er, at skoler, der i dag ansætter fuldtidsansatte højskolelærere til at varetage opgaven, i højere grad vil være nødsaget til at ansætte timelærere for at økonomien kan hænge sammen. Timelærere har ikke samme tilknytning til skolen, og de deltager ikke i samme grad i kostskolelivet som de fuldtidsansatte. Det vækker bekymring, da det alt andet lige vil forringe højskoleopholdet for elevene. For eleverne er der tale om undervisning og læring hele døgnet, når man går på højskole og skal tilegne sig generelle samfundsmæssige og sociale kompetencer.

**Bortfald af støtte til hjælpemidler**

I lovforslaget lægges op til at den nuværende mulighed for at søge om støtte til hjælpemidler afskaffes. Det begrundes i, at denne mulighed kun benyttes i meget få tilfælde. Det vil efter DH’s opfattelse være fuldstændig urimeligt, hvis der ikke er lovgivningsmæssig hjemmel til, at eleverne kan få støtte til nødvendige hjælpemidler, særligt tilrettelagte undervisningsmidler etc.

Lovforslaget vil betyde, at der vil være elever, der under ingen omstændigheder, som følge omfanget af deres handicap, vil kunne komme på højskole, hvis eleven ikke er i stand til at få de hjælpemidler, der er nødvendige for at deltage i undervisningen og det sociale liv på højskolen.

Forslaget om at fjerne muligheden for støtte til hjælpemidler strider mod sektoransvarlighedsprincippet – dvs. princippet om, at den ansvarlige sektor/institution også er ansvarlig for, at der kan ydes de nødvendige hjælpemidler og andre hjælpeforanstaltninger. Sektoransvarlighedsprincippet er en af hjørnestenene i dansk handicappolitik. Derfor mener DH, at det er afgørende, at højskolerne fortsat kan søge støtte til hjælpemidler.

Under henvisning til bl.a. handicapkonventionens artikler 3, 4, 5, 9, 19, 30 og ikke mindst 24, skal det understreges, at højskoleelever med handicap har ret til individuel rimelig tilpasning og tilgængelighed for at kunne deltage på lige fod i undervisningen og opnå det højest mulige udbytte af undervisningen. Det betyder, at den enkelte elev med handicap bl.a. skal have adgang til individuelle hjælpemidler og anden form for specialpædagogisk støtte.

Et af formålene med et højskoleophold er at gøre den enkelte elev bedre i stand til at være og leve inkluderet i samfundet, være i stand til at træffe beslutninger på egne vegne og leve op til sit personlige ansvar som borger. Rettighederne i handicapkonventionen omfatter alle personer med et handicap, uanset omfanget af dette og behov for individuel støtte. Konventionen pålægger staterne at sikre, at personer med et handicap har mulighed for at få sine rettigheder og dermed behov imødekommet.

Det foreliggende lovforslag vil særligt ramme de højskoler, der har taget et særligt ansvar for at inkludere mennesker med handicap. Det drejer sig om særligt 5-6 højskoler, der gennem mange år har udviklet højskoletilbud, der gør det muligt, at mennesker med og uden handicap kan deltage på højskole på lige fod. I DH er vi derfor meget bekymrede over udsigten til, at lovforslaget vil forringe rammerne for disse højskoler og dermed mulighederne for at elever med handicap kan gå på højskole.

Fra ministeriets side lægges op til en forenkling af et administrativt tungt område. Det lyder fornuftigt. DH vil gerne være med til at udvikle en mere hensigtsmæssig tilskudsstruktur, der samtidigt kan sikre nogle fornuftige rammer for at højskolerne fortsat kan inkludere mennesker med handicap.

Venlig hilsen

Thorkild Olesen

1. <https://kum.dk/fileadmin/KUM/Documents/Nyheder%20og%20Presse/Nyheder/2018/Undersoegelse_af_tilskud_til_specialundervisning_og_elever_med_svaere_handicap_p%C3%A5_hoejskolerne.PDF> [↑](#footnote-ref-1)